08.05.2009 16:52   "Meil on ees suured investeeringud ja on selge, et me ei suuda investeeringuid tulevikus finantseerida ainult oma vahenditest ja laenukapitalist. Peame omakapitali suurendama tulevikus. Kas see juhtub järgmisel aastal, ülejärgmisel aastal, sõltub sellest, kuidas turg on valmis," rääkis Liive ERR-i raadiouudistele.    "Ma näen seda, et Eesti Energia peab omakapitali juurde kaasama ehk laiendama aktsiakapitali," ütles Liive. Riigi majanduslikku olukorda arvestades tähendab see Liive sõnul suure tõenäosusega  seda, et raha peaks tulema kelleltki teiselt kui ettevõtte tänaselt omanikult Eesti riigilt.    Liive kinnitas, et praeguses majandussurutise olukorras veel börsile minna mõtet pole.        "Seni kuni elektriturg on Eestis sisuliselt suletud ja võttes arvesse järgmist aastat, siis on see selge, et selline majanduskriisi olukord ei anna meile mitte mingit alust unistadagi elektrihinna mingisugusest tõstmisest," rääkis  Liive.    "Võrguhinnad peavad tulevikus muutuma, elektrihind läheb vabaturu hinnaks, kuid praegu pole meil ettevalmistamisel mitte ühtegi hinnatõusukava," lisas ta.    Liive sõnul võtab Ignalina tuumajaama sulgemine Balti turul ära ühe väga odava omahinnaga elektritootja. "Milliseks kujuneb elektri turuhind, seda me täpselt ei oska öelda, sest kui me vaatame kas või üle lahe Soome, siis sealsel avatud elektriturul on elektribörsil elektrihinnad tulnud samale tasemele, mõnel päeval isegi  odavamaks, kui on Eesti suletud elektrituru hinnad," märkis ta.